RESOLUCIÓN do 3 de setembro de 2004 pola que se convocan cursos en colaboración coa Consellería de Política Agroalimentaria e Desenvolvemento Rural.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 10/09/2004

Dentro do programa de actividades da EGAP para 2004, e conforme as funcións atribuídas pola
Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse en colaboración coa Consellería de Política Agroalimentaria e Desenvolvemento Rural os cursos que figuran no anexo, que deberán desenvolverse segundo as seguintes bases:
Primeira.-Solicitudes.
As solicitudes de admisión para os cursos, segundo o modelo oficial que figura ao final da convocatoria, dirixiranse ao Centro de Formación, Investigación e Tecnoloxía Agraria de Galicia, rúa Fontiñas, 31, 15703 Santiago de Compostela, e presentaranse no rexistro xeral da Consellería de Política Agroalimentaria e Desenvolvemento Rural ou en calquera das súas delegacións provinciais sen prexuízo do disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 66 51, sen prexuízo da necesidade de remisión da solicitude orixinal por correo ordinario.
Segunda.-Prazo.
O prazo de presentación de solicitudes será de 15 días naturais a partir do día seguinte da publicación desta resolución no DOG.
Terceira.-Selección.
Os criterios de selección serán os que figuran no anexo, segundo as características de cada curso, e respectarán en todo caso os criterios selectivos sinalados con carácter xeral na resolución da Escola Galega de Administración Pública do 11 de febreiro de 2004 (DOG nº 34, do 18 de febreiro).
Cuarta.-Certificado de asistencia.
Outorgaráselles o correspondente certificado de asistencia aos alumnos que, sendo persoal da comunidade autónoma, participen con regularidade no curso.
É obrigatoria a asistencia e puntualidade a todas as sesións do curso. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
Santiago de Compostela, 3 de setembro de 2004.
Domingo Bello Janeiro
Director da Escola Galega de Administración
Pública
ANEXO I
Curso: Calidade e seguridade na industria agroalimentaria.
1. Obxectivos:
Abordar o tema da calidade e a seguridade alimentaria desde unha perspectiva ampla desde a normativa
legal ata os sistemas de control nos procesos de produción de alimentos.
2. Destinatarios:
Técnicos da Consellería de Política Agroalimentaria e Desenvolvemento Rural.
3. Criterios de selección:
Persoal da Consellería de Política Agroalimentaria e Desenvolvemento Rural con responsabilidades en programas vinculados a estas actividades. Técnicos, facultativos, formación e investigación.
4. Desenvolvemento:
4.1. Duración: 28 horas.
4.2. Lugar de realización: Centro de Formación e Experimentación Agraria de Guísamo-Bergondo (A Coruña).
4.3. Datas: do 25 ao 29 de outubro de 2004.
4.4. Horario: 10.00 a 14.00 e de 15.30 a 17.30 horas.
4.5. Prazas: 30.
5. Contido:
A calidade na industria alimentaria: a calidade comercial ou obrigatoria e a calidade voluntaria.As denominacións de orixe e outras certificacións de calidade. O control de calidade. Autocontrol e control pola Administración.
A seguridade alimentaria: bases legais. Organismos para a seguridade alimentaria: a Autoridade Europea da Seguridade Alimentaria e a Axencia Española de Seguridade Alimentaria. Trazabilidade. Análise de Perigos e Puntos de Control Críticos (APPCC).
Curso: Interpretación de análises de solos, forraxes e pensos.
1. Obxectivos:
Formación de técnicos na práctica da mostraxe e metodoloxías de análise, así como na interpretación dos resultados e a súa incidencia no manexo da explotación agraria.
2. Destinatarios:
Técnicos da Consellería de Política Agroalimentaria e Desenvolvemento Rural involucrados no proceso de transferencia de tecnoloxía ao sector agrario.
3. Criterios de selección:
Técnicos que realicen funcións de divulgación e interpretación de resultados de laboratorio.
4. Desenvolvemento:
4.1. Duración: 20 horas.
4.2. Lugar de realización: Centro de Investigacións Agrarias de Mabegondo (Abegondo) (A Coruña).
4.3. Datas: do 18 ao 22 de outubro de 2004.
4.4. Horario: 10.00 a 14.00 horas.
4.5. Prazas: 30.
5. Contido:
Análise de solos. A práctica da fertilización. Análise de forraxes e pensos. A práctica do racionamento.
Curso: Instalacións agrarias. Análise e tipoloxía de elementos construtivos de carácter estrutural.
1. Obxectivos:
Analizar os principais sistemas construtivos das instalacións agrarias galegas. Ver as diferentes opcións e solucións para cubertas, paramentos exteriores. Minoración do impacto ambiental estudando as diferentes alternativas. Analizar a problemática dos residuos agrarios coas alternativas e investigación realizadas.
2. Destinatarios:
Persoal da Administración, técnicos das cooperativas, AXES e outro persoal técnico, relacionados coa dita materia.
3. Criterios de selección:
Será prioritario estar en departamentos relacionados coa materia. Técnicos, facultativos, formación e investigación.
4. Desenvolvemento:
4.1. Duración: 40 horas.
4.2. Lugar de realización: Centro de Formación e Experimentación Agraria de Guísamo-Bergondo (A Coruña).
4.3. Datas: do 4 ao 8 de outubro de 2004.
4.4. Horario: mañá e tarde.
4.5. Prazas: 30.
5. Contido:
Cálculo estrutural de cubertas e paramentos exteriores. Tipoloxía e características. Elementos prefabricados e realizados en obra. Condicionantes ambientais nas axudas estruturais. Alternativas técnicas adaptadas ás construcións agropecuarias galegas. Estudo de alternativas noutros países. Estudo e seguimento da investigación agraria relacionada cos residuos gandeiros. Caracterización e valorización.
Curso: Autocad.
1. Obxectivos:
Coñecemento dunha ferramenta de traballo moi útil na xestión dos traballos coa concentración parcelaria.
2. Destinatarios:
Enxeñeiros e delineantes da Delegación de Ourense da Consellería de Política Agroalimentaria e Desenvolvemento Rural cun traballo relacionado coa xestión de grandes superficies agrícolas e parceladas.
3. Criterios de selección:
É requisito imprescindible para acceder a este curso ter coñecementos básicos de Autocad, xustificados por cursos realizados ou polo xefe da unidade correspondente. En primeiro lugar, as prazas, serán dadas aos enxeñeiros e delineantes do Servizo de Infraestruturas
Rurais de Ourense. En segundo lugar a outros enxeñeiros e delineantes da Delegación da Consellería de Política Agroalimentaria e Desenvolvemento Rural de Ourense que sexan destinatarios do curso.
4. Desenvolvemento:
4.1. Duración: 52 horas.
4.2. Lugar de realización: Academia Delta PC en Ourense.
4.3. Datas: desde o 2 de novembro ao 23 de decembro, excepto a semana do 6 ao 12 de decembro de 2004.
4.4. Horario: 8.00 a 10.00 horas, de luns a xoves.
4.5. Prazas: 15.
5. Contido:
Autocad 2D (10 horas), Autocad 3D (18 horas), AutocadMap (12 horas) e bases de datos (Access) (12 horas).
Curso: A norma UNE-ENE ISO/IEC 17025. Curso práctico da súa implantación nun laboratorio de ensaio.
1. Obxectivos:
Formación do persoal para o mantemento e ampliación da acreditación das diferentes técnicas analíticas segundo a Norma UNE-EN ISO/IEC 17025. Cumprimento da Norma en canto á obriga de formación continua das persoas que interveñen nas análises. Concienciación do persoal da necesidade e obrigatoriedade da acreditación.
2. Destinatarios:
Persoal de laboratorios químicos acreditados.
3. Criterios de selección:
Darase prioridade ao persoal do Laboratorio Agrario e Fitopatolóxico de Galicia.
4. Desenvolvemento:
4.1. Duración: 40 horas.
4.2. Lugar de realización: Escola de Formación e Capacitación Agraria de Guísamo-Bergondo (A Coruña).
4.3. Datas: do 18 de outubro ao 11 de novembro de 2004.
4.4. Horario:16.00 a 19.30 horas.
4.5. Prazas: 30.
5. Contido:
Organización do laboratorio. Xestión documental do sistema de xestión de calidade. Solicitudes, ofertas e contratos. Compras e subcontratacións. Servizo ao usuario. Control de conformidades. Control de rexistros. Auditorías e revisións pola dirección. Xestión do persoal. Instalacións e condicións ambientais. Control de equipos e trazabilidade das medidas. Métodos de ensaio e control de datos. Mostraxe e manipulación de mostras. Informes de ensaio.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA